বিএনপির স্থায়ী কমিটির সদস্য বাবু গয়েশ্বর চন্দ্র রায় বলেছে, ‘আওয়ামী লীগ প্রতিবারই প্রহসনমূলক নির্বাচনের মাধ্যমে ক্ষমতা দখল করে আসছে। আর তারা ক্ষমতা টিকে থাকলে হামলা-মামলা থেকে কেউই রেহাই পাবে না’। গতকাল ইয়াওমুস সাবত (শনিবার) দুপুরে রিপোর্টার্স ইউনিটির (ডিআরইউ) সাগর-রুনী মিলনায়তনে এক সমাবেশে সে এ কথা বলেছে। বিএনপির কেন্দ্রীয় যুগ্ম-মহাসচিব আসলাম চৌধুরীর মুক্তির দাবিতে এ সমাবেশের আয়োজন করে আসলাম চৌধুরী মুক্তি পরিযদ। গয়েশ্বর বলেছে, ‘আন্দোলন-সংগ্রাম আমাদের গণতান্ত্রিক ও সাংবিধানিক অধিকার। আমরা এমন কর্মসূচি দেব না যার জন্য অনুমতির প্রয়োজন হবে। তারা এতো বোকা নয় যে, আমাদের সরকার পতন আন্দোলনের অনুমতি দেবে।’ ‘বর্তমান সরকার ইলেক্টেড কিংবা সিলেক্টেড যাই হোক না কেন, তিনি (শেখ হাসিনা) ক্ষমতায় আছেন। ক্ষমতার জোরে তিনি দেশে কাজ করছেন। আর আমরা দেশের মানুষ এবং গণতন্ত্র রক্ষা করার জন্য আন্দোলন করবো, তার জন্য সরকারের অনুমতি কেন নেব?’। তিনি বলেন, ‘এ সরকারের ক্ষমতায় টিকে থাকলে হামলা-মামলা থেকে বিরোধীদলের কোনো নেতাকর্মী রেহাই পাবে না। বর্তমান ক্ষমতাসীন সরকার প্রতিবারই প্রহসনমূলক নির্বাচনের মাধ্যমে ক্ষমতা দখল করে আসছে, আর বিরোধী দলের নেতাকর্মীদের বিরুদ্ধে মামলা দিয়ে দমিয়ে রেখেছে।’